የአማራ ንግድ ምክር ቤት የንግድ ሚኒስቴርን ውሳኔ ተቃወመ
የኢትዮጵያ ንግድና ዘርፍ ማኅበራት ምክር ቤት ማክሰኞ ጥር 30 ቀን 2009 ዓ.ም. ሊያካሂድ የነበረውን ጠቅላላ ጉባዔ ንግድ ሚኒስቴር ማገዱ አግባብ አይደለም ሲል፣ የአማራ ንግድና ዘርፍ ማኅበራት ምክር ቤት ተቃውሞ አቀረበ፡፡ የምክር ቤቱ ፕሬዚዳንት አቶ ጌታቸው አየነው የንግድ ሚኒስቴርን ውሳኔ በመቃወም ሰኞ ጥር 29 ቀን 2009 ዓ.ም. በጻፉት ደብዳቤ፣ የአማራ ንግድና ዘርፍ ማኅበራት ምክር ቤት በተዋረድ ምርጫ አላደረገም ተብሎ ለብሔራዊ ንግድ ምክር ቤቱ ጠቅላላ ጉባዔ መራዘም ምክንያት ነው መባሉንም ተቃውመዋል፡፡‹‹ከሁሉም በላይ በሚኒስቴር መሥሪያ ቤት የተገለጹ ጉዳዮች የሕግ ጥሰት መሆን ያለመሆናቸው አግባብ ባለው ፍርድ ቤት ሳይረጋገጥ፣ በአንድ ወገን በቀረበ አቤቱታና መረጃ ብቻ አንድ የክልል ንግድና ዘርፍ ማኅበራት ምክር ቤት ያካሄደው ጉባዔ የሕግ ጥሰት አለበት በሚል መነሻ፣ ሚኒስቴር መሥሪያ ቤቱ ድምዳሜ ላይ መድረሱ ተገቢ አለመሆኑን ነው፡፡ እንዲሁም ይህን ተከትሎ የአገራዊ ምክር ቤቱ ጉባዔ እንዲራዘም መደረጉ ቀድሞውኑ በአዋጅ ቁጥር 341/95 መሠረት ለሁለት ዓመት ብቻ እንዲያገለግል በጉባዔ የተመረጠ ቦርድ፣ በሥልጣኑና ያለበቂ ምክንያት ጉባዔውን ከዘጠኝ ወር በላይ አራዝሞ እያለ እንደገና ላልተወሰነ ጊዜ እንዲያራዝም መፍቀድ ተገቢ ነው ተብሎ አይታመንም፤›› ሲሉም አስታውቀዋል፡፡ለኢትዮጵያ ንግድና ዘርፍ ማኅበራት ምክር ቤት ጉባዔ መራዘም እርሳቸው የሚመሩት ንግድ ምክር ቤት በምክንያትነት መቅረቡንም አልተቀበሉትም፡፡ ‹‹በክልሉ ንግድ ምክር ቤት በጉባዔ የተወሰኑ ውሳኔዎች የሕግ ወይም የደንብ መተላለፍ አለባቸው ብሎ የሚያምን አካል በቅድሚያ ለክልሉ የሕግ ሰውነት የሚያስገኝለትን ሠርተፊኬት ለሰጠው ለክልሉ ንግድ ኢንዱስትሪና ገበያ ልማት ቢሮ ሊያመለክት ይገባል፡፡ ከዚያም ካለፈ ጉዳዩ በሚመለከተው መደበኛ ፍርድ ቤት ጉዳዩ እንዲታይለት በማድረግ መብቱን ማስከበር እንደሚችል በግልጽ የሚታወቅ ነው፤›› ብለዋል፡፡አያይዘውም የአማራ ክልል የንግድና የዘርፍ ማኅበራት ምክር ቤት መስከረም 29 ቀን 2009 ዓ.ም. ያካሄደውን ጉባዔ አስመልክቶ በተለያዩ ወገኖች ያለበቂ መረጃ ምክር ቤቱ የሕግ መተላለፍ እንደፈጸመ በማስመሰል የሚገለጸውን ተቃውመዋል፡፡ ‹‹በተለይ ይህ ጉዳይ በአገራዊ ምክር ቤቱ በተደጋጋሚ መነሳቱና በግል ጋዜጦች ሳይቀር የተሳሳተ መረጃ እንዲተላለፍ መደረጉ እጅግ ተገቢ ያልሆነና ምክር ቤታችን ያሳዘነ ነው፤›› በማለት በደብዳቤያቸው አካተዋል፡፡ ‹‹በአግባቡ ለተጠየቁ ጥያቄዎች ግን ምክር ቤታችን ተገቢ ነው ብሎ ያመነበትን ማስረጃ በወቅቱ ለክልሉ ንግድና ኢንዱስትሪ ቢሮ፣ ለአገር አቀፉ የንግድና ዘርፍ ማኅበራት ምክር ቤትና ለንግድ ሚኒስቴር አሳውቀናል፤›› ብለዋል፡፡‹‹ሆኖም ሚኒስቴር መሥሪያ ቤቱ እንዲረዳልን የምንሻው ነጥብ አለ፤›› ያሉት አቶ ጌታቸው፣ የአማራ ክልል የንግድና የዘርፍ ማኅበራት ምክር ቤት ጉባዔውን ሲያካሂድ አብዛኞቹ የከተማ የንግድና የዘርፍ ማኅበራት ምክር ቤቶች ጉባዔያቸውን ማካሄዳቸውን ገልጸዋል፡፡ ከሁለትና ከሦስት ያልበለጡ የከተማ ንግድና ዘርፍ ማኅበራት ምክር ቤቶች በክልሉ ተከስቶ በነበረው ወቅታዊና አገራዊ ችግር ምከንያት ያላካሄዱ ከመኖራቸው በስተቀር፣ ሌሎቹ ስለማካሄዳቸው የአቶ ጌታቸው ደብዳቤ ይጠቁማል፡፡ በወቅቱ በነበረው ሁከት በአማራ ክልል ከሚገኙ የከተማ የንግድና የዘርፍ ማኅበራት ምክር ቤት ሁለቱ ወይም ሦስቱ ጉባዔ ባለማካሄዳቸው፣ የክልሉ ወይም የአገራዊው መደበኛ ጉባዔ እንዳይካሄድ የሚከለክል የሕግ አግባብ እንደሌለ በደብዳቤያቸው ጠቅሰዋል፡፡የክልል የንግድና የዘርፍ ማኅበራት ምክር ቤት በቅርበት የሚከታተልና ለሕጋዊ ሰውነታቸው የምስክር ወረቀት የሚሰጠው የክልል ንግድ ኢንዱስትሪና ገበያ ልማት ቢሮ በመሆኑ፣ የአማራ ክልል ንግድ ኢንዱስትሪና ገበያ ልማት ቢሮ እየተከታተለና ማስተካከያ እንዲደረግበት እያደረገ መቆየቱን አስታውቀዋል፡፡የአማራ ክልል የንግድና ዘርፍ ማኅበራት ምክር ቤት አዲስ ያዘጋጀው የመተዳደሪያ ደንብ እንዳልነበር፣ ምናልባት በሚኒስቴር መሥሪያ ቤቱ የተገለጸው የአገራዊውን አዲስ የተዘጋጀ የመተዳደሪያ ደንብ ከሆነ የ18 አባል ምክር ቤቶች ተወካዮች በተገኙበት የተገመገመ፣ የማሻሻል ሥልጣኑም የጠቅላላ ጉባዔ በመሆኑ ለጉባዔው ቀርቦ እንዲገመገም ስምምነት የተደረሰ መሆኑም አቶ ጌታቸው አስታውሰዋል፡፡የአገራዊው ምክር ቤት ጉባዔ እንዲራዘም ምክንያት ከሆኑት ጉዳዮች አንዱ፣ የአማራ ክልል ንግድና ዘርፍ ማኅበራት ምክር ቤት በክልሉ ከተሞች በተዋረድ ምርጫ ሳያከናውን አገር አቀፍ ጉባዔው መካሄድ እንደሌለበት፣ የተሻሻለው መተዳደሪያ ደንብ የአባላትን ጥቅም የማያስከብር መሆኑን በመግለጽ ንግድ ሚኒስቴር ያገደው መሆኑን መዘገባችን ይታወሳል፡፡ 